Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 408/14/5502	Čadca, 9.9.2014
EEČ : 2-37-194-2014

U Z N E S E N I E

Trestná vec:	obvinený XXXXX 
Zločin:	Sexuálne zneužívanie podľa § 201 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
      Dňa 22.04.2014 asi o 13.30 h. na záhrade rodinného domu č. III/334, v meste XXXXX, časť XXXXX, vylákal maloletého suseda XXXXX, nar. XXXXX zo susedného pozemku rodinného domu jeho rodičov s tým, že mu ukáže sliepky, rukami ho preniesol ponad oplotenie, prešli spolu do výbehu pre sliepky, kde mu odzadu stiahol tepláky nad kolená a dotkol sa genitálií maloletého a po vyslovení jeho nesúhlasu a plaču mu tepláky obliekol a odišiel.

lebo obvinený nebol v čase činu pre nepríčetnosť trestne zodpovedný

Odôvodnenie:

       Vyšetrovateľ  OR PZ, OKP v Čadci, uznesením ČVS:ORP-207/2-VYS-CA-2014 zo dňa 02.05.2014, podľa § 206 odsek 1 Trestného poriadku vzniesol obvinenie XXXXX pre zločin sexuálneho zneužívania podľa § 201 odsek 1 Trestného zákona, na tom skutkovom základe, ako je uvedené vo výrokovej časti  tohto uznesenia.

       Dňa 08.09.2014 predložil vyšetrovateľ návrh na zastavenie trestného stíhania podľa § 215 odsek 1 písmeno e) Trestného poriadku, spolu so spisovým materiálom ČVS:ORP-207/2-VYS-CA-2014.

       Preskúmaním spisového materiálu bolo zistené, že návrh vyšetrovateľa je dôvodný, nakoľko výsledky vyšetrovania preukazujú, že obvinený XXXXX nebol v čase činu pre nepríčetnosť trestne zodpovedný.

       Tento záver vyplýva z výpovede obvineného XXXXX, výpovede maloletého XXXXX a najmä znaleckého posudku XXXXX a XXXXX, ako aj ostatného spisového materiálu.

       Obvinený XXXXX vo výpovedi vykonávanej spôsobom zodpovedajúcim jeho zdravotnému stavu a formou zvukovo - obrazového záznamu k veci uviedol, na otázky položené vyšetrovateľom skutočnosti, z ktorých vyplýva záver, že skutok sa stal tak, ako je to uvedené v uznesení a že ho aj spáchal.

      Rovnako svedok maloletý XXXXX vo výpovedi vykonávanej spôsobom zodpovedajúcim jeho veku a formou zvukovo - obrazového záznamu k veci uviedol, na otázky položené vyšetrovateľom skutočnosti, z ktorých vyplýva záver, že skutok sa stal tak, ako je to uvedené v uznesení a že ho aj spáchal obvinený.

       Tieto skutočnosti vo svojich výpovediach potvrdili aj rodičia maloletého Adama, svedkovia - poškodení XXXXX a XXXXX.

       Na základe príkazu Okresného súdu v Čadci sp. zn. 3 Tp 308/2014 zo dňa 21.05.2014, na vyšetrenie duševného stavu obvineného XXXXX, vyšetrovateľ  OR PZ, OKP v Čadci, uznesením ČVS:ORP-207/2-VYS-CA-2014 zo dňa 09.06.2014, pribral do konania znalcov XXXXX a XXXXX, za účelom vyšetrenia duševného stavu obvineného.

       Zo znaleckého posudku uvedených znalcov vyplýva, že obvinený XXXXX v čase spáchania činu, ale aj v minulosti, trpel závažnou duševnou chorobou v pravom slova zmysle. Ide o stredne ťažkú duševnú zaostalosť, ktorá sa prejavuje celkovým zaostávaním všetkých rozumových schopností a to od jeho narodenia. Jeho mentálne schopnosti sú na úrovni dieťaťa predškolského veku. Tento zdravotný stav je dlhodobo nemenný. Pokiaľ ide o skutok, jednalo sa u neho o náhodné, neuvedomované konanie, ktoré nebolo sexuálne motivované. U obvineného bol zistený hypogonadizmus t. j. nedostatočný sexuálny vývin. Jeho telesný vývin primárnych aj sekundárnych pohlavných znakov bol len minimálny, psychický vývin neprebehol vôbec. Sexuálny život u obvineného absentoval a absentuje. Nemá sklony k sexuálnej deviácii. Pre túto duševnú chorobu v pravom slova zmysle nemohol rozpoznať nebezpečenstvo svojho konania pre spoločnosť a nemohol toto konanie ovládať. Vôbec nechápe účel a zmysel trestného konania. Jeho pobyt na slobode nie je nebezpečný pre spoločnosť a nenavrhujú uložiť žiadne ochranné opatrenia.

       Podľa § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

      Na základe uvedeného som preto rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor